**SZÁLLODA BEZÁRÁSA – ÖNKÉNT**

A **szálloda bezárásának menetrendjéről** nincs jogszabály. A 239/2009. (X. 20.) Korm. rendeletet kell alkalmazni erre az esetre is, úgy, hogy a rendelet nem szól a szálloda saját maga által történő bezárásának eljárási rendjéről.

A jegyzőt értesíteni szükséges erről és vele kell egyeztetni, hogy a bezárás milyen eljárási rend szerint folytatódjon.

A szállodát a 239/2009. (X. 20.) rendelet 14. § értelmében a jegyző ideiglenesen bezárhatja vagy elrendelheti a végleges bezárását és törlését a nyilvántartásból. Ezek csak akkor következhetnek be, ha a szálloda működése jogsértő, nem felel meg a rendeletben előírt követelményeknek.

Arra még utalás sincs a rendeletben, hogy mi történik akkor, ha a szálloda a járvány miatt dönt úgy, hogy ideiglenesen bezár.

**A szakjogász szerint, ha a járványra tekintettel a tulajdonos/üzemeltető úgy dönt, hogy ideiglenesen bezárja a szállodát, az nem jelenti a működési engedélyének megszűnését vagy megszüntetését.**

A tevékenység ideiglenes megszűnését be kell jelenteni az illetékes jegyzőnél. Az elképzelhető, hogy az újbóli nyitáshoz ismét be kell szerezni a rendeletben előírt engedélyeket, de ez nem biztos, ugyanis a rendelet erre a helyzetre nem ír elő semmilyen eljárási szabályt.

A szakjogász véleménye szerint, ha a kiadott engedélyek az újbóli nyitáskor még hatályban vannak, akkor ezeket nem kell megismételni.

Mindenképpen javasoljuk a jegyzővel egyeztetni a részleteket.

**Befizetett előlegek, voucherek:** Ha a szálloda saját maga dönt a bezárásról, akkor az a vendéggel szemben szerződésszegésnek minősül és nem csak az előleg jár vissza, hanem a vendég/megrendelő kártérítést is követelhet.

A magyar polgári jog nincs felkészülve arra a helyzetre, ami most kialakult. A szakjogász véleménye szerint a szálloda minden esetben próbáljon megegyezésre törekedni.

**Munkavállalók**: A foglalkoztatás a munkáltató egyik legfőbb kötelezettsége az Mt. 51. § (1) bekezdés alapján: „*A munkáltató köteles a munkavállalót a munkaszerződés és a munkaviszonyra vonatkozó szabályok szerint foglalkoztatni, továbbá - a felek eltérő megállapodása hiányában - a munkavégzéshez szükséges feltételeket biztosítani.”*Tehátamennyiben a beosztás szerinti munkaidőben ennek nem tesz eleget, az állásidőnek minősül, és a 146. § (1) bekezdés alapján erre az időtartamra a foglalkoztatás, munkavégzés hiányában is köteles a munkavállalónak az alapbérét megfizetni.

Azonban **az Mt. 146. § (1) bekezdése értelmében, amikor a foglalkoztatási kötelezettségnek a munkáltató valamilyen elháríthatatlan külső ok miatt nem tud eleget tenni, akkor az alapbér megfizetésére sem kötelezhető.**

„*A munkavállalót, ha a munkáltató foglalkoztatási kötelezettségének a beosztás szerinti munkaidőben nem tesz eleget (állásidő) - az elháríthatatlan külső okot kivéve - alapbér illeti meg.”*

**A mostani járvány a hatályba lépett 41/2020. (III. 11.) Korm. rendelet értelmében akár minősíthető elháríthatatlan külső oknak is. Viszont ez jogilag még nem teljesen egyértelmű mivel kijárási tilalom országon belül nincsen.**

**SZÁLLODA BEZÁRÁSA – HATÓSÁG ÁLTAL**

Ha a hatóság rendeli el a bezárást akkor a bezárást elrendelő határozatnak megfelelően kell eljárni. Ez olyan vis maior helyzet, amikor a szálloda megkötött szerződései megszűnnek, teljesítésük lehetetlenné válik, kártérítés nem követelhető.

**Munkavállalók**: A munkavállalók esetében díjazás nem jár, kivéve azok, akik a zárlat idején kötelesek a munkavégzése.

**Befizetett előlegek, voucherek:** Ez vis maior (jogi szakkifejezéssel a teljesítés lehetetlenülése) helyzet, amikor a szerződés megszűnik, teljesítés és kártérítés nem követelhető és a felek kötelesek egymással elszámolni, a **nem teljesített szolgáltatásokért kifizetett összeg (például előleg) visszajár**.

**JAVASLATUNK**

**Amennyiben szükségessé válik, akkor a szálloda működésének szüneteltetését javasoljuk. Ezt azt jelenti, hogy limitált kapacitással nyitva van a szálloda (akár 1 fővel), de vendégeket nem fogad.**

**Alapbér ez esetben megilleti a munkavállalókat.**

**Mire érdemes figyelni ha valaki önként vállalja a szállodája működésének átmeneti szüneteltetését?**

* Jelezzék az Artisjus felé, mert a bejelentés napjától szünetel a jogdíjfizetési kötelezettség.
* Vagyonvédelmi okokból javasoljuk, hogy a szálloda területén állandó felügyeletet biztosítsanak.
* A PMS szolgáltatóval egyeztessenek az esetleges kedvezményekről, könnyítésről.

Budapest, 2020. március 16.